Raaseporilainen Jani Järvinen kuvasi Karjaan observatoriosta vaikuttavan ilmiön.

Kuvaushetkellä oli -18 astetta pakkasta. JANI JÄRVINEN

Raaseporissa sijaitsevasta Karjaan observatoriosta havaittiin perjantaina 24. tammikuuta erikoinen ilmiö.

– Aivan kuin koko alue olisi jäänyt eräänlaisen kuvun alle, kuvan ottanut Jani Järvinen kertoo.

Järvinen epäilee ilmiön johtuvan sään kylmenemisestä. Kuvaushetkellä oli pakkasta -18 astetta.

Raja-alueen muodostaman kuvun yläpuolelle oli kerääntynyt pieni pilvikerros.

Järvinen on toiminut muutaman vuoden ajan alueen Natura-seurassa ja kuvannut tähtitaivasta observatoriosta ahkerasti, mutta ei ole koskaan törmännyt vastaavaan ilmiöön. Observatorio sijaitsee vanhassa vesitornissa.

– Maisema oli vaikuttavan näköinen.

Forecan päivystävä meteorologi ei osaa selittää, mistä ilmiö johtuu.

Sää on ollut kuvaushetkellä verrattain selkeä. Korkeapaineen keskus on ollut Etelä-Suomessa ja Baltiassa. Heikkoa lumisadetta on voinut tulla matalasta pilvestä ja pakkanen on ollut kireää.